Ma’s in hegtenis ná kinders in brand sterfArgieffoto Twee ma’s is in hegtenis geneem vir kinderverwaarlosing nadat vier kinders Sondagoggend in ’n huis in Alexandra, Johannesburg, doodgebrand het. Volgens Mbangwa Xaba, woordvoerder van die Gautengse departement van maatskaplike ontwikkeling, het die vier kinders van sewe jaar en jonger, in die vroëe oggendure van Sondag doodgebrand. Kapt. Kay Makhubele, provinsiale woordvoerder van die polisie, het dié voorval aan Maroela Media bevestig. “Drie kinders van een ma is dood terwyl een kind van die ander ma in die brand dood is. Die tweede ma se 14-jarige kind kon daarin slaag om van die vlamme te ontsnap en hulp te ontbied,” het Makhubele gesê. Die vyf kinders was glo ten tyde van die brand sonder toesig alleen by die huis. Volgens Makhubele word die oorsaak van die brand nog ondersoek, maar vermoed die polisie in dié stadium dat die brand deur ’n verwarmer veroorsaak is. Nandi Mayathula-Khoza, die Gautengse LUR vir maatskaplike ontwikkeling, het maatskaplike werkers na die toneel gestuur om ondersoek in te stel. Mayathula-Khoza het haar afgryse oor die voorval uitgspreek en sal na verwagting binnekort self die toneel besoek waarna sy die voorval, asook die gevolglike optrede van die departement, met die Gautengse premier, David Makhura, sal bespreek.